MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om nittende ændring af Rådets direktiv 76/769/EØF for så vidt angår begrænsning af markedsføring og anvendelse af visse farlige stoffer og præparater (azofarvestoffer)

1999/0269 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om nittende ændring af Rådets direktiv 76/769/EØF for så vidt angår begrænsning af markedsføring og anvendelse af visse farlige stoffer og præparater (azofarvestoffer)

1. Sagsforløb

- Ovennævnte forslag [KOM(1999) 620 endelig udg.] blev vedtaget af Kommissionen den 10. december 1999 og derpå fremsendt til Rådet og Europa-Parlamentet.

- Europa-Parlamentet godkendte forslaget med ændringsforslag ved førstebehandlingen den 7. september 2000.

- Kommissionens ændrede forslag [KOM(2000) 785 endelig] blev vedtaget den 29. november 2000 og derpå fremsendt til Rådet.

- Der blev opnået politisk enighed i Rådet med kvalificeret flertal den 26. november 2001, og Rådet fastlagde sin fælles holdning den 18.2.2002.

- Det Økonomiske og Sociale Udvalg afgav udtalelse den 25. maj 2000.

2. Direktivets formål

Forslaget, der har hjemmel i traktatens artikel 95, har følgende to formål:

- at opretholde det indre marked ved at indføre harmoniserede bestemmelser hvad angår markedsføring og anvendelse af azofarvestoffer

- at sørge for et højt beskyttelsesniveau for forbrugernes og arbejdstagernes sundhed ved at begrænse markedsføring og anvendelse af visse azofarvestoffer i tekstil- og lædervarer, der kan komme i nær kontakt med huden.

3. Bemærkninger til den fælles holdning

3.1. Generelle bemærkninger

Den fælles holdning følger de generelle linjer i Kommissionens ændrede forslag.

Der er foretaget forskellige ændringer, som præciserer og styrker bestemmelserne.

3.2. Ændringsforslag

Af Parlamentets fem ændringsforslag har Kommissionen accepteret ét fuldt ud og dele af et andet i princippet.

Kommissionen erkender, at der bør tages hensyn til den tekniske udvikling inden for analysemetoder, og den er derfor enig i at indføre mere pålidelige metoder, når sådanne foreligger.

Kommissionen er enig i, at risikoen ved håndknyttede ægte tæpper formodentlig er ringe, og den har accepteret at undtage sådanne tæpper fra listen med eksempler på produktkategorier, der er omfattet af bestemmelserne. Kommissionen kan også for yderligere at præcisere bestemmelsernes anvendelsesområde acceptere, at der tilføjes yderligere produktkategorier på listen med eksempler.

Kommissionen har ikke accepteret de ændringsforslag, der gik ud på at udvide omfanget af det foreslåede forbud. Baggrunden for Kommissionens forslag er, at det er påvist, at azofarvestoffer i tekstil- og lædervarer, der kommer i nær og langvarig kontakt med huden, indebærer sundhedsrisici. Disse risici er blevet bekræftet af Den Videnskabelige Komité for Toksicitet, Økotoksicitet og Miljø (CSTEE).

For at gøre bestemmelserne tydelige og gennemsigtige især for leverandører i den tredje verden har Kommissionen foreslået den mest udbredte og anerkendte analysemetode til påvisning af, om bestemmelserne er overholdt. Tilføjelse af andre metoder er ikke blevet accepteret.

3.3. Rådets fælles holdning

Rådets fælles holdning omfatter, ud over de ændringsforslag, Kommissionen har accepteret, visse ændringer, som vil betyde en præcisering og styrkelse af direktivforslaget.

Ifølge Rådets fælles holdning skal analysemetoderne indføres og ajourføres ved hjælp af udvalgsproceduren. Dette kan Kommissionen acceptere, da det vil fremme indførelsen af den mest pålidelige og ajourførte analysemetode og sikre, at den anvendes ensartet.

På baggrund af de seneste videnskabelige og tekniske oplysninger tilføjes yderligere en kræftfremkaldende amin på listen over forbudte aminer. Kommissionen kan tilslutte sig denne tilføjelse.

Ifølge den fælles holdning indføres der en tidsbegrænset undtagelse for genindvundne fibre, der tidligere er farvet med azofarvestoffer. Kommissionen kan tilslutte sig denne undtagelse, da den ikke vil indebære en betydelig risiko for forbrugerne, og da den vil forhindre, at der opstår alvorlige økonomiske konsekvenser.

Kommissionen kan desuden tilslutte sig kravet i den fælles holdning om, at bestemmelserne for fremtiden skal tages op til overvejelse på baggrund af ny videnskabelig viden, navnlig med hensyn til eventuelle risici for børn.

4. Konklusion

Kommissionen støtter den fælles holdning, da den følger linjerne i det ændrede forslag.

5. Kommissionens erklæringer

Kommissionen har fremsat erklæringer vedrørende direktivets artikel 2 og bilag I, og den har sammen med Rådet fremsat en fælles erklæring vedrørende artikel 2.